På begynnelsen av 80-tallet fantes det ikke mange øvingsmuligheter for unge mennesker som ville spille musikk i Halden. For mange var eneste mulighet å ta i bruk loft og kjellere, noe som verken er populært blant foreldre eller naboer. I 1979 flyttet Front Page inn i den gamle møllermesterboligen ved Saugbrugs og brukte det som øvingslokalet, men det var ikke før i 1982 Rockehuset offisielt ble starta. Per-Arne Torp (PAT), som var musiker og bruker av huset, og Jan-Erik Andersen, som på den tiden arbeidet på Halden kulturkontor, var grundere. Per-Arne tok seg av den praktiske delen av prosjektet, som ombygging og leieavtaler med Saugbrugs-foreningen som var eier av huset. Brukerne fikk selv sette preg på eget øvingsrom med maling, og fellesarealer ble malt i fellesskap. Jan-Erik tok seg av det administrative i kommunen. Underskriftslister for å muliggjøre dette ble også brakt rundt av Per-Arne Torp. Ole Evenrud (Ole I`dole) ble den aller første til å underskrive denne. Selv var Per-Arne Torp den siste som skrev under på listen. Dette skulle bli starten på Rockehuset, som utviklet seg til å bli ikke bare byens men hele Norges viktigste utviklingsarena for rockemusikere de neste årene, da dette var det første offentlige øvingslokalet for rockeutøvere i Norge. I kjølvannet av dette fulgte rockeverkstedordningen.